Helsingin perjantaisesta yliajosta epäilty 51-vuotias mies osti Jaguarinsa alle kuukausi sitten Varsinais-Suomessa asuvalta mieheltä. Mies ilmoitti myyjälle Jaguarin olevan hänen tiensä menestykseen.

Helsingin perjantaisesta yliajosta epäilty 51-vuotias mies osti yliajossa käytetyn Jaguar XJR -merkkisen henkilöauton kesäkuun lopussa Varsinais-Suomessa asuvalta mieheltä.

Pitkään myynnissä ollut auto vaihtoi lopulta omistajaa 10 000 eurolla.

- Hän soitteli minulle parin vuoden ajan joka viikko ja selitteli ihan pehmeitä. Ajattelin jo siinä vaiheessa, että tässä kaverissa on jotain outoa, myyjä sanoo Iltalehdelle.

Myyjän mukaan Jaguarin hankkiminen tuntui olevan miehelle todella tärkeää. Kun rahat auton ostoon lopulta järjestyivät, ilmoitti mies myyjälle Jaguarin olevan hänen tiensä menestykseen.

- Kaveri oli sen verran omituinen, etten suostunut tilisiirtoon. Hän muun muassa ehdotti minulle, että voi siirtää rahat etukäteen tililleni näkemättä autoa. Sanoin hänelle, että se ei käy. Kyllä auto täytyy ensiksi nähdä, myyjä päivittelee.

Helsingin keskustassa perjantai-iltana tapahtuneessa yliajossa kuoli yksi ihminen ja loukkaantui neljä. MAURI RATILAINEN

Koeajosta tuli painajainen

Myyjän mukaan mies oli sekava, mutta ei niin sekava, etteikö hänen kyytiinsä olisi uskaltanut mennä. Miehellä oli voimassa oleva ajokortti eikä hän vaikuttanut myöskään päihtyneeltä.

Kauniina kesäpäivänä järjestetystä koeajosta tuli myyjän mukaan hänen elämänsä pelottavin kokemus.

- Hän laittoi ensitöikseen ilmastoinnin +30 asteeseen. Kun kysyin, että voisiko sitä laittaa vähän pienemmälle, niin ei kuulemma voinut, myyjä kertoo.

- Se oli ihan päätöntä menoa. En ole ikinä pelännyt kenenkään kyydissä niin paljon. Hän ajoi järjetöntä ylinopeutta ja vaihteli automaattivaihteita edestakaisin sadan metrin välein. Pyysin häntä lopettamaan sen, mutta sekään ei käynyt.

Myyjän mukaan mies päästeli 60 kilometrin taajama-alueella reipasta satasta ja 80 kilometrin alueella 140 kilometriä tunnissa. Myyjän piti toistuvasti kehottaa miestä ajamaan nopeusrajoitusten mukaan.

Mies oli kuitenkin autoon tyytyväinen ja paperit allekirjoitettiin heti koeajon päätteeksi.

- Pääsin hänen kyydillään kotiin ja teimme meillä kotona paperit. Sitä ei olisi pitänyt koskaan tehdä, myyjä myöntää nyt.

Miehellä oli kaupantekohetkellä voimassa oleva ajokortti, jonka myyjä kertoo tarkistaneensa ennen koeajolle lähtemistä.

Poliisi nosti kädet pystyyn

Jaguar vaihtoi omistajaa ja kaiken piti olla kunnossa. Mies jatkoi myyjän luota matkaansa, kunnes hän pian ilmoitti vaihdelaatikon reistailevan. Mies oli jatkanut automaattivaihteiden kanssa kikkailua moottoritiellä.

- Hän alkoi vaatia minulta rahaa. 4 000 euroa olisi pitänyt maksaa. Hän alkoi käydä uhkaavaksi ja jätti tappouhkauksen puhelinvastaajaani ja uhkasi tulla meille kotiin, myyjä sanoo.

- Hän saattoi soittaa 15 kertaa työpäivän aikana ja jättää joka kerta viestin puhelinvastaajaan.

Myyjä sai lopulta viestittelystä tarpeekseen ja marssi poliisin pakeille. Hänen epäonnekseen virka-aika oli jo päättynyt.

- Kerroin poliisille, että kaveri on ihan sekaisin. Minulla on puoliso kotona raskaana ja hän uhkaa tulla meille. Poliisi sanoi, että tee netissä rikosilmoitus ja soita sitten, jos hän tulee paikalle. He eivät kuulemma voi muuten tehdä asialle mitään.

- Poliisilla kestää puoli tuntia tulla meille. Jos tuollainen hullu tulee siihen pihaan, niin eivät siinä enää mitkään soitot auta. Poliisia ei tuntunut kiinnostavan asia millään tavalla.

Myyjä kertoo menneensä poliisin pakeille sen jälkeen, kun 51-vuotias mies oli uhannut tappaa hänet. Poliisi ohjeisti tekemään netissä rikosilmoituksen ja soittamaan, jos mies ilmaantuu paikalle. MAURI RATILAINEN

”Alueen parasta pyttipannua”

Sekava viestittely jatkui myyjän mukaan aina viime päiviin saakka. Mies rauhoittui vasta sen jälkeen, kun myyjä ilmoitti, että hänellä on kaikki uhkailut kirjallisena, ja että seuraavaksi mentäisiin oikeuteen.

- Hän uhkaili aluksi oikeudenkäynnillä, että se tulisi minulle kalliiksi, mutta lopulta hän olikin sitä mieltä, että hänellä saattaa olla jotain tekemistä vaihdelaatikon hajoamisen kanssa.

Myyjän mukaan mies puhui heistä ystävinä, vaikka he eivät olleet tuttuja ennestään. Se oli myyjän mukaan raskasta.

- Hän olisi halunnut tulla tänne ja tarjota minulle lounaan. Hän sanoi tietävänsä, mistä saa alueen parasta pyttipannua.

Mitä, jos…

Myyjä kertoo kuulleensa Helsingin keskustassa tapahtuneesta yliajosta ystävältään. Auto oli ystävän mukaan tutun näköinen.

- Kun hän luki minulle puhelimessa uutista, niin olin autoa näkemättä varma, että samasta kaverista on kyse. Ja niin olikin, myyjä sanoo.

Myyjän mukaan tapahtunut ei aluksi tuntunut erityisen järkyttävältä, mutta mitä enemmän hän asiasta luki, sitä pahemmalta se alkoi hänestäkin tuntua.

- Kun tajusin, miten pitkään siellä on ihminen raahautunut mukana, niin sitä alkoi ajatella, että itsellenikin olisi voinut käydä periaatteessa ihan mitä tahansa. Ärsyttää, että olen päästänyt tuollaisen hullun meidän keittiöön.

Myyjä kertoo pohtivansa nyt sitä, mitä olisi tapahtunut, jos poliisi olisi suhtautunut asiaan vakavasti.

- Spekuloiminen on turhaa, mutta ehkä tätä koko hommaa ei olisi silloin tapahtunut.

Myyjä kertoo pohtivansa nyt sitä, mitä olisi tapahtunut, jos poliisi olisi suhtautunut asiaan vakavasti. Spekuloiminen on turhaa, mutta ehkä tätä koko hommaa ei olisi silloin tapahtunut. ELLI HARJU

Ihmiset ovat lauantaina muistaneet yliajon uhreja Helsingissä. ILTALEHTI